Λατινική Γέφυρα

Η Λατινική Γέφυρα (Βοσνιακά: Latinska ćuprija, Латинска ћуприја με την ονομασία Principov most/Принципов мост – «Γέφυρα του Πρίντσιπ» κατά την εποχή της ενιαίας Γιουγκοσλαβίας) είναι μια γέφυρα της Οθωμανικής περιόδου πάνω από τον ποταμό Mιλιάτσκα στο Σεράγεβο της Βοσνίας και Ερζεγοβίνης.

Το βόρειο άκρο της γέφυρας ήταν ο τόπος της δολοφονίας του Αρχιδούκα Φραγκίσκου Φερδινάνδου της Αυστρίας από τον Γκαβρίλο Πρίντσιπ στις 28 Ιουνίου 1914, γεγονός που ξεκίνησε την Κρίση του Ιουλίου η οποία τελικά οδήγησε στο ξέσπασμα του Πρώτου Παγκοσμίου Πολέμου.

Η γέφυρα από το 2004 αποτελεί εθνικό μνημείο της Βοσνίας και Ερζεγοβίνης.

 Ιστορία 
Η γέφυρα έλαβε το όνομά της επειδή συνέδεε τη δεξιά όχθη του ποταμού Mιλιάτσκα  με την καθολική συνοικία της πόλης, η οποία ονομαζόταν ανεπίσημα «Latinluk» («τόπος/τομέας των Λατίνων», πιο απλά «Λατινική συνοικία») κατά την Οθωμανική περίοδο. Όπως άλλωστε φαίνεται από τα θεμέλιά της, είναι η παλαιότερη από τις διατηρούμενες γέφυρες της πόλης. Σ’ ένα έγγραφο του 1541 της απογραφής του σαντζακιού της Βοσνίας αναφέρεται η ύπαρξη της γέφυρας.

Μια τρομερή πλημμύρα στις 15 Νοεμβρίου 1791 προκάλεσε σοβαρές ζημιές στη γέφυρα και η ανοικοδόμησή της χρηματοδοτήθηκε από τον έμπορο του Σεράγεβο Αμπντουλάχ Μπρίγκα.

Η γέφυρα έχει τέσσερα τόξα και στηρίζεται σε τρεις ισχυρούς πυλώνες και στο ανάχωμα. Είναι χτισμένη από πέτρα και γύψο και τα δύο ανακουφιστικά ανοίγματα, τα «μάτια» στη πάνω από τους πυλώνες είναι τόσο χαρακτηριστικά που φαίνονται στη σφραγίδα του Σεράγεβο .

Κατά τη διάρκεια της Γιουγκοσλαβικής εποχής, η γέφυρα ήταν γνωστή ως «Γέφυρα του Πρίντσιπ» (Principov most / Принципов мост)

 Η δολοφονία του Αρχιδούκα 

Στις 28 Ιουνίου 1914, στη στροφή από τη Δεξιά Όχθη σε έναν δρόμο, ο Γκαβρίλο Πρίντσιπ πυροβόλησε και σκότωσε τον διάδοχο του αυστροουγγρικού θρόνου, Αρχιδούκα Φραγκίσκο Φερδινάνδο της Αυστρίας και τη σύζυγο του Σοφία, Δούκισσα του Χόενμπεργκ. Αυτή ήταν η άμεση αιτία για την έναρξη του Πρώτου Παγκοσμίου Πολέμου. Η γέφυρα μετονομάστηκε σε «Γέφυρα του Πρίντσιπ» κατά την εποχή της ενιαίας Γιουγκοσλαβίας. Το  αρχικό όνομα Λατινική Γέφυρα επανήρθε το 1993 μετά τη διάλυση της Γιουγκοσλαβίας.

 Παραπομπές 

 Πηγές 

 Owings, W.A. Dolph. The Sarajevo Trial, pp. 67–68.

 https://www.lonelyplanet.com/bosnia-and-hercegovina/sarajevo/attractions/latin-bridge/a/poi-sig/444685/358727
 https://sarajevo.travel/en/things-to-do/the-latin-bridge/177
 https://parallaximag.gr/epikairotita/maties-ston-kosmo/i-latiniki-gefyra-sto-seragevo-ena-toposimo-tis-pagkosmias-istorias

Κατηγορία:Μεσαιωνικά κτίρια και κατασκευές
Κατηγορία:Τοξωτές γέφυρες
Κατηγορία:Εθνικά μνημεία στο Σαράγιεβο
Κατηγορία:Οθωμανικές γέφυρες στη Βοσνία και Ερζεγοβίνη